**POLITIKA KOLAČIĆA**

*Ministarstvo rada, mirovinskoga sustava, obitelji i socijalne politike*

*Uprava za upravljanje operativnim programima Europske unije*

*Verzija 1, veljača 2023. godine*

*Zagreb, Republika Hrvatska*

**UVOD**

Ovu *Politiku kolačića* donijelo je *Ministarstvo rada, mirovinskoga sustava, obitelji i socijalne politike* sa sjedištem na adresi Ulica grada Vukovara 78, 10 000 Zagreb, OIB 53969486500 (dalje u tekstu: „***Ministarstvo***“), a u vezi kolačića i drugih tehnologija praćenja koji se koriste na mrežnoj stranici [www.esf.hr](http://www.esf.hr)/esfplus/ (dalje u tekstu: „***mrežna stranica***“).

Ministarstvo je tijelo državne uprave i tijelo u sustavu Europskih fondova, te kao takvo obavlja širok opseg poslova. Ova *Politika kolačića* odnosi se na postupanje Ministarstva kao tijela u sustavu Europskih fondova, odnosno na postupanje *Uprave za upravljanje operativnim programima Europske unije* koja obavlja poslove vezane uz operativne programe poput poslova upravljanja, programiranja, kontrole i praćenja operativnih programa, te ostale bitne poslove vezane za predmetne programe.

Ova *Politika kolačića* namijenjena je svim posjetiteljima, odnosno korisnicima mrežne stranice i njezinih funkcionalnosti (dalje u tekstu: „***korisnik***“).

U slučaju pitanja u vezi mrežne stranice, kao i pitanja u vezi *Politike kolačića*, molimo kontaktirati Ministarstvo putem sljedećih raspoloživih kontakata:

* putem elektroničke pošte na adresu: [**esf.info@mrosp.hr**](mailto:esf.info@mrosp.hr) ili
* pisanim putem na adresu sjedišta Ministarstva: **Ulica grada Vukovara 78, 10 000 Zagreb, Hrvatska.**

**OPĆE INFORMACIJE U VEZI POLITIKE KOLAČIĆA**

U *Politici kolačića* mogu se pronaći sve važne informacije o kolačićima i drugim tehnologijama praćenja koje Ministarstvo koristi u svome radu, odnosno koje koristi u vezi mrežne stranice.

*Politika kolačića* sadržava sljedeće informacije:

* puni naziv, adresu sjedišta, OIB i kontakt podatke Ministarstva,
* što su kolačići i što su druge tehnologije praćenja,
* zašto Ministarstvo koristi kolačiće i druge tehnologije praćenja,
* koje kolačiće i druge tehnologije praćenja koristi Ministarstvo,
* s kime Ministarstvo dijeli prikupljene podatke,
* kako korisnici mogu upravljati kolačićima,
* te druge važne informacije.

O promjenama u *Politici kolačića*, Ministarstvo će korisnike mrežne stranice informirati na vrijeme i putem redovnih načina komunikacije (u većini slučajeva putem obavijesti na mrežnoj stranici).

**ŠTO SU KOLAČIĆI I DRUGE TEHNOLOGIJE PRAĆENJA**

**Kolačići su male tekstualne datoteke koje se pohranjuju na računalu ili mobilnom uređaju kada se posjećuje (koristi) mrežna stranica.**

Postoje različite vrste kolačića, no osnovna podjela kolačića je na:

|  |
| --- |
| **KOLAČIĆI PREMA IZVORU** |
| **Kolačići prve strane**  *Kolačići koje postavljaju mrežne stranice, odnosno vlasnici mrežnih stranica koje se posjećuju (koriste). U ovom slučaju to su kolačići koje postavlja Ministarstvo kada se posjećuje (koristi) mrežna stranica Ministarstva.* |
| **Kolačići treće strane**  *Kolačići koje postavlja treća strana, odnosno oni koji nisu vlasnici mrežnih stranica koje se posjećuju (koriste). Kolačići treće strane omogućavaju da određeni sadržaj i funkcionalnosti treće strane (poput oglašavanja, interaktivnog sadržaja i slično) budu dostupni na ili putem mrežnih stranica koje se posjećuju (koriste).* |
|  |
| **KOLAČIĆI PREMA TRAJANJU** |
| **Privremeni kolačići**  *Kolačići pomoću kojih se podatci pohranjuju samo privremeno, te se brišu odmah po završetku sesije ili kada se zatvori preglednik*. |
| **Trajni kolačići**  *Kolačići koji ostaju pohranjeni na računalu i mobilnom uređaju sve dok ih se ručno ne izbriše ili dok im ne isteke rok trajanja.* |
|  |
| **KOLAČIĆI PREMA FUNKCIJI** |
| **Tehnički kolačići**  *Kolačići nužni za funkcioniranje mrežnih stranica. Tehnički kolačići ne pohranjuju nikakve podatke koji mogu identificirati korisnika. U slučaju blokiranja tehničkih kolačića, moguće je da određeni dijelovi mrežnih stranica neće biti funkcionalni, odnosno dostupni. U nekim slučajevima tehničke kolačiće na nekim mrežnim stranicama nije moguće isključiti.* |
| **Funkcionalni kolačići**  *Kolačići koji služe poboljšanju funkcionalnosti i učinkovitosti mrežnih stranica, kao i personalizaciji mrežnih stranica u skladu s korištenjem istih. U slučaju da se isključe funkcionalni kolačići, moguće je da neke funkcionalnosti mrežnih stranica neće biti pravilne ili neće biti dostupne****.*** |
| **Kolačići za oglašavanje**  *Kolačići pomoću kojih se prate posjete i aktivnosti korisnika na mrežnim stranicama, te se temeljem prikupljenih informacija sadržaj mrežnih stranica čini relevantnijim za korisnika, odnosno prilagođava se interesima korisnika*. |
| **Analitički kolačići**  *Kolačići koji prate interakciju korisnika s mrežnim stranicama koje posjećuje (koristi), a sve u svrhu mjerenja posjeta (korištenja) i prikupljanja informacija zbog poboljšanja mrežnih stranica (poboljšanja funkcionalnosti, učinkovitosti, ispravnosti, sadržaja i slično).* |

Osim kolačića, postoje i druge razne tehnologije praćenja na mrežnim stranicama. Mrežne stranice mogu koristiti razne softverske alate kako bi pratile interakciju korisnika s mrežnom stranicom.

Osim kolačića, najčešće korištene tehnologije praćenja na mrežnim stranicama su *web beacons*, *browser fingerprinting* i slično.

**ZAŠTO MINISTARSTVO KORISTI KOLAČIĆE I DRUGE TEHNOLOGIJE PRAĆENJA**

Ministarstvo koristi kolačiće navedene i detaljno opisane u sljedećem poglavlju ove *Politike kolačića* („*Koje kolačiće i druge tehnologije praćenja koristi Ministarstvo*“).

Na mrežnoj stranici Ministarstvo koristi kolačiće prve i treće strane. Prvenstveno se koriste kolačići koji omogućavaju funkcioniranje i rad mrežne stranice i svih njezinih dijelova (tehnički kolačići).

U svrhu praćenja i ciljanja interesa korisnika kroz analitiku, Ministarstvo koristi i analitičke kolačiće.

**Druge tehnologije praćenja, osim kolačića, Ministarstvo trenutno ne koristi na mrežnoj stranici.**

Korisnici su slobodni upravljati kolačićima, no onemogućavanjem određenih kolačića moguće je da neke funkcionalnosti mrežne stranice neće ispravno funkcionirati.

Kolačići koje na mrežnoj stranici koristi Ministarstvo nikako nisu usmjereni na špijuniranje korisnika, niti predstavljaju zlonamjerni kod ili virus.

**KOJE KOLAČIĆE I DRUGE TEHNOLOGIJE PRAĆENJA KORISTI MINISTARSTVO**

Niže su navedeni kolačići prema funkciji koje koristi Ministarstvo na mrežnoj stranici. Uz točan naziv kolačića, navodi se i vrsta predmetnog kolačića po izvoru (kolačić prve ili treće strane), njegovo trajanje te svrha.

**Molimo da korisnik pažljivo pročita sve o kolačićima koje koristi Ministarstvo.**

Tehničke kolačiće nije moguće isključiti, jer su predmetni kolačići nužni za funkcioniranje i rad mrežne stranice. Tehnički kolačići ne pohranjuju nikakve osobne podatke putem kojih se korisnik može identificirati.

Druge tehnologije praćenja, osim kolačića, Ministarstvo trenutno ne koristi na mrežnoj stranici.

U slučaju promjena kolačića koje Ministarstvo koristi na mrežnoj stranici, Ministarstvo će korisnike informirati na vrijeme i putem redovnih kanala komunikacije (u većini slučajeva putem obavijesti na mrežnoj stranici).

**Tehnički kolačići**

|  |  |  |  |  |
| --- | --- | --- | --- | --- |
| br. | Naziv | Vrsta po izvoru | Trajanje | Svrha |
| 1. | **CookieLawInfoConsent** | Kolačić prve strane | 13 mjeseci | Obvezni zahtjev GDPR-a za privolu za prikupljanje i obradu osobnih podataka. |

**Analitički kolačići**

|  |  |  |  |  |
| --- | --- | --- | --- | --- |
| br. | Naziv | Vrsta po izvoru | Trajanje | Svrha |
| 1. | **Google Analytics Cookie** | Kolačić treće strane | 13 mjeseci | Kolačić Google Analytics-a koji se koristi za razlikovanje jedinstvenih korisnika. |

**S KIME MINISTARSTVO DIJELI PODATKE**

**Iz podataka prikupljenih putem kolačića na mrežnoj stranici nije moguća identifikacija korisnika.**

**Podatke prikupljene putem kolačića Ministarstvo dijeli s pružateljima određenih usluga potrebnih Ministarstvu za obavljanje svojih aktivnosti**, točnije potrebnih za funkcioniranje mrežne stranice, kao i korištenje određenih alata (funkcionalnosti) na mrežnoj stranici. Primjerice, to su pružatelji usluga izrade i održavanja mrežne stranice, pružatelji analitički usluga na mrežnoj stranici i slično.

Posebno se napominjemo kako Ministarstvo u vezi mrežne stranice koristi usluge društva Google Inc. Više informacija o prikupljanju i zaštiti podataka od strane Google Inc. pročitajte na sljedećoj poveznici: <https://policies.google.com/privacy?hl=en>.

**OPĆENITO O UPRAVLJANJU KOLAČIĆIMA**

**Kolačićima se može upravljati po volji, odnosno kolačići se mogu prihvaćati (omogućavati), odbijati ili brisati (onemogućavati).** Niže se navode i opisuju neki osnovni načini upravljanja kolačićima.

Brisanjem povijesti pretraživanja iz preglednika, izbrisat će se (ukloniti) i svi pohranjeni kolačići s uređaja. No, takvim postupanjem mogu se izgubiti i neki spremljeni podatci (na primjer podatci za prijavu na račune, osobne preferencije na raznim mrežnim stranicama i slično).

Kontrola kolačića može se vršiti i putem alata, odnosno postavki za podešavanje kolačića i privatnosti na mrežnim stranicama.

Može se podesiti i preglednik da prihvaća ili odbija kolačiće. Ako se preglednik podesi na način da odbija kolačiće, moguće da će pristup nekim funkcionalnostima mrežnih stranica biti ograničen ili onemogućen.

Putem kolačića se određuju i primaju oglašavanja na temelju interesa korisnika (biheviorističko oglašavanje). Na taj način se na mrežnim stranicama koje posjećuje korisnik pojavljuju oglasi relevantni za korisnika, odnosno prilagođeni interesima korisnika. Biheviorističko oglašavanje može se kontrolirati putem mrežnih stranica za kontrolu (odbijanje) istog. Napominjemo kako odbijanje predmetnog oglašavanja podešenog interesima korisnika ne znači da korisnik neće primati nikakve oglase, već da isti neće biti prilagođeni korisniku i njegovim interesima. Više informacija može se pronaći na sljedećim poveznicama: [www.aboutads.info/choices/](http://www.aboutads.info/choices/) i [www.youronlinechoices.com](http://www.youronlinechoices.com).

Putem postavki na mobilnom uređaju te sljedeći objavljene upute, korisnik može upravljati kolačićima spremljenim na mobilnom uređaju, kao i upravljati identifikatorima mobilnog uređaja koji se koriste za određene vrste biheviorističkog oglašavanja.

Razni preglednici (na primjer Internet Explorer, Firefox i slično) imaju mogućnost slanja signala „*Ne prati*“ („*Do Not Track*“) ili „*DNT*“ prema mrežnim stranicama, mrežama za oglašavanje, društvima koje se bave analitikom i slično. Budući da nisu usvojeni jedinstveni standardi za „*DNT*“ signale, neke mrežne stranice trenutno ne obrađuju i ne odgovaraju na „*DNT*“ signale. Više informacija može se pronaći na sljedećoj poveznici: [www.allaboutdnt.com](http://www.allaboutdnt.com).